Efst á baugi EFTA hefur gert 29 fríverslunarsamninga við 40 ríki utan ESB og 26 þeirra hafa tekið gildi gagnvart Íslandi . Á þessu löggjafarþingi var samþykkt þingsályktunartillaga um fullgildingu heildarsamnings um efnahagslega samvinnu milli EFTA-ríkjanna og Ekvadors og lögð hefur verið fram þingsályktunartillaga um fullgildingu fríverslunarsamningsins milli EFTA-ríkjanna og Filippseyja . Á næsta löggjafarþingi er gert ráð fyrir að lögð verði fram tillaga til þingsályktunar um fullgildingu fríverslunarsamningsins milli EFTAríkjanna og Indónesíu , sem skrifað var undir í desember 2018 . Viðræður standa yfir um gerð fríverslunarsamninga við Indland , Malasíu , Víetnam og Mercosur-ríkin : Argentínu , Brasilíu , Paragvæ og Úrúgvæ . Þá stendur til að hefja fríverslunarviðræður fljótlega við Moldavíu , Kósovó og líklega Pakistan . Fríverslunarviðræðurnar við Indland hafa staðið yfir með hléum frá árinu 2008 . Viðræðurnar hafi verið torsóttar en þeim miðaði í rétta átt þegar hlé var gert á viðræðunum vegna yfirstandandi kosninga á Indlandi . EFTA-ríkin miða alltaf að því að fá að minnsta kosti sambærilegan markaðsaðgang og aðrir viðsemjendur viðkomandi ríkis og þá sérstaklega ef um er að ræða samning við ESB-ríkin . Stundum hefur þetta orðið til þess að viðræður í einstökum fríverslunarsamningum hafa tekið lengri tíma en ella . Þetta á til dæmis við um fríverslunarviðræðurnar við Malasíu og Víetnam , sem annars eru vel á veg komnar . Fríverslunarviðræður EFTA-ríkjanna og Mercosur-ríkjanna hófust árið 2017 . Viðræðurnar hafa farið nokkuð vel af stað á mörgum sviðum . Talsmenn Mercosur-ríkjanna hafa hins vegar miklar væntingar um að fá umtalsverðan tollfrjálsan kvóta fyrir kjöt og þá sérstaklega nautakjöt . Búast má við því að það mál verði mjög snúið í viðræðunum . Á undanförnum árum hafa samningaviðræður bæði um nýja fríverslunarsamninga og uppfærslu þeirra eldri orðið tímafrekari og flóknari en oft áður . Ástæðan er einkum sú að EFTA-ríkin og viðsemjendur EFTA hafa mismunandi áherslur sem oft er erfitt að samræma . Þetta á meðal annars við um markaðsaðgang með landbúnaðarvörur , þjónustuviðskipti og hugverkarétt . Viðræður um uppfærslu fríverslunarsamninganna við Kanada og Mexíkó eru dæmi um þetta . Tillaga til þingsályktunar um fullgildingu á uppfærðum fríverslunarsamningi milli EFTA-ríkjanna og Tyrklands var samþykkt á þessu löggjafarþingi . Þá eru viðræður EFTA-ríkjanna og tollabandalags SuðurAfríku um uppfærslu fríverslunarsamnings ríkjanna langt komnar en í tollabandalaginu eru Suður-Afríka , Botswana , Lesótó , Namibía og Esvatíní ( áður Svasíland ) . Vonast er til að viðræður um uppfærslu á fríverslunarsamningnum við Chile geti hafist sem fyrst . Samningaviðræður EFTA-ríkjanna við Rússland , Hvíta-Rússland og Kasakstan eru í biðstöðu um ótiltekinn tíma . Áhugi er á því hjá EFTA-ríkjunum að hefja aftur fríverslunarviðræður við Taíland þegar aðstæður leyfa . Unnið er að því meðal EFTA-ríkjanna að uppfæra texta sem nota á í samningaviðræðum um sjálfbæra þróun . Að frumkvæði Íslands var ákveðið í mars á þessu ári að taka upp ákvæði um jafnrétti í fríverslunarsamningum EFTA Sjá má nánari upplýsingar um fríverslunarsamskipti og fríverslunarsamninga EFTA-ríkjanna við einstök ríki á vef EFTA .